b'\n_START_ARTICLE_\nInstitut for Rationel Farmakoterapi\n_START_PARAGRAPH_\nInstitut for Rationel Farmakoterapi (i forkortet form IRF) er et r\xc3\xa5dgivende organ knyttet til Sundhedsstyrelsens enhed for Evidens, Uddannelse og Beredskab. IRF l\xc3\xa5 indtil 2012 under L\xc3\xa6gemiddelstyrelsen._NEWLINE_IRF blev oprettet i oktober 1999 og har som form\xc3\xa5l at f\xc3\xa5 l\xc3\xa6gerne til at ordinere de mest hensigtsm\xc3\xa6ssige l\xc3\xa6gemidler under hensyntagen til virkninger, bivirkninger og pris. Instituttets vurderinger sker med baggrund i randomiserede unders\xc3\xb8gelser, og en af instituttets opgaver er at yde neutral information til l\xc3\xa6ger og andre sundhedsansatte samt patienterne._NEWLINE_IRF blev i de f\xc3\xb8rste 10 \xc3\xa5r ledet af speciall\xc3\xa6ge, dr.med. Jens Peter Kampmann. I 2009 overtog speciall\xc3\xa6ge Steffen Thirstrup posten som institutchef som han besad indtil 2011. I dag ledes IRF af chefen for Sundhedsstyrelsens Enhed for Evidens, Uddannelse og Beredskab Lisbeth H\xc3\xb8eg-Jensen.'